METSÄPROJEKTI

ET:n osalta opetussuunnitelman perusteet asettavat tavoitteeksi muun muassa vastuun

kantamisen luonnosta. Mielestäni luonnon ja ihmisen suhteeseen tutustuminen on

perusteltua aloittaa omasta ympäristöstämme. Suomalainen metsä on lapsille usein

esimerkkinä käytettyjä sademetsiä tutumpi. Oman ympäristön arvostus ja kunnioitus

ovat pohjana globaalille ympäristöystävälliselle ajattelulle.

TAVOITTEET

Suunnittelin opintojakson lähinnä 3 – 4 –luokkalaisten sisältöideoita toteuttavaksi, tosin

jaksoa voidaan soveltaa kaikilla perusopetuksen luokilla. ET:n tunneille suunnittelemani

jakson tavoitteena on lasten luontovastuun sekä henkilökohtaisen luontosuhteen

kehittäminen. Luonnon kauneuden ja sen tarjoamien mahdollisuuksien näkeminen on

keskeistä. Tavoitteena on myös auttaa lapsia hahmottamaan, ettei vaalimista tarvitseva

luonto ole välttämättä kaukana. Lisäksi on tarkoitus, että oppilaat huomaisivat oman

toiminnan (esimerkiksi roskaamisen ja luonnossa liikkumisen) vaikutukset ympäristöön.

SISÄLLÖT

Metsäprojektin aikana käsitellään seuraavia 3 – 4 –luokkalaisille tarkoitettuja sisältöjä

(idealistasta):

-Mitä von tehdä luonnossa?

-Miten liikun luonnossa?

-Erilaisia sääntöjä (jokamiehen oikeudet)

-Erilaiset aikakäsitykset (ihmisen aseman suhteellisuus)

-Luontoa uhkaavat tekijät

-Mihin voin luonnon tulevaisuudessa vaikuttaa? Miten?

TOTEUTUS

Metsä-projekti ja varsinaisen luontokäynnin tekeminen on syytä pohjustaa huolellisesti.

Lapset ovat saattaneet tehdä luontoretkiä ympäristö- ja luonnontieteen tunneilla, mutta

nyt vierailun tavoitteet ovat toiset. ET:n jaksossa lähdetään liikkeelle lasten omista

käsityksistä ja kokemuksista. Orientointi aiheeseen tapahtuu kirjoittamalla metsästä.

Oppilaat saavat tuoda esiin omia ajatuksiaan. Kirjoitustehtävän taustalla on hyvä soittaa

nauhalta luonnon ääniä, jotta lapset pystyisivät eläytymään. Rauhallinen, lempeä

ilmapiiri sopii aiheeseen.

Pohjustava kirjoitustehtävä on hyvä purkaa mahdollisimman pian. Oppilaat esittelevät

oman tuotoksensa ja laajentavat toivottavasti omaa käsitystään muita kuunnellessa.

Kirjoitusprosessin jälkeen tehdään retki maastoon. Retkeä varten oppilaiden on hyvä

käydä tutustumassa Metsähallituksen internet-sivujen tarjoamaan laajaan

retkeilyohjemateriaaliin. (http://www.metsa.fi/retkeily/ohjeet/index.htm) Oppilaita

kannattaa ohjata tutkimaan tiettyjä osia esimerkiksi jokamiehenoikeuksista. Lisäksi

sivuilta löytävät ekoretkeilijän ohjeet. Kun säännöt liikkumiselle ja toiminnalle alkavat

löytyä, on erittäin tärkeää ryhmässä pohtia, miksi säännöt on luotu ja mitä ilman niitä

voisi tapahtua.

Helsingin seudulta retki voisi suuntautua esimerkiksi Teijon retkeilyalueelle, tosin

lähempänäkin sijaitsevat metsät soveltuvat mainiosti. Täysin luonnontilainen tai kovin

pieni metsä ei ole tässä yhteydessä tarkoituksenmukainen. Takapihan pusikko ei ole

aivan riittävä. Toiminnan sääntöjen tulisi olla – ainakin pienellä kertaamisella –

muistissa, jotta voidaan keskittyä metsätehtävien pohjustamiseen.

Elämykset ja kokemukset ovat tärkeitä henkilökohtaisen luontosuhteen – ja sen myötä

vastuuntunnon ja luonnon kunnioittamisen – kehittymiselle. Oppilaiden tulisi keskittyä

itse ympäristöön: kuunnella ja katsella. Vierailu voidaan esimerkiksi aloittaa

äänettömällä kävelyretkellä, jonka aikana lapset painavat mieleensä jonkun kauniin,

säilyttämisen arvoisen yksityiskohdan. Tästä on hyvä luonnostella piirros. Hiljaisen

tuokion jälkeen keskustellaan yhdessä havainnoista ja piirroksista. Mikä luonnossa on

kaunista ja arvokasta? Miksi?

Myös aikakäsityksen ja ihmisen aseman suhteellisuuden pohtimiseen tarjoutuu

luonnossa mahdollisuus. Oppilaita voi ohjata suhteuttamaan omaa ikäänsä ja

elämänkaartaan ympäristöön: etsi jotakin sata/tuhat vuotta itseäsi vanhempaa ja toisaalta

juuri elämään herännyttä. Eri pituisten elämänkaarten pohtiminen on aina kiehtovaa.

Ihmisen asemaa ja toimintaa voidaan vertailla eläinten toimintaan; minkälaisia ihmisten

tai eläinten jättämiä jälkiä löydät metsästä. Oppilaat havaitsevat nopeasti ja hyvin

konkreettisesti, miten paljon ihminen muuttaa luontoa. Muutosten

oikeudenmukaisuudesta, välttämättömyydestä ja seurauksista on hyvä jo metsässä

keskustella.

Mahdollisimman pian metsävierailun jälkeen ryhmässä on hyvä pohtia metsän

tulevaisuuden – mahdollisesti myös menneisyyden – näkymiä. Jo paluumatka tarjoaa

tilaisuuden muutos -teeman jatkokäsittelylle. Retken jälkeen on purettava myös

oppilaiden kokemuksia ja tuntemuksia metsästä: mikä oli kaunista, mikä ihmetytti tai

suututti.

Retkikokemusten purkuun sekä minä ja luonto –teemaan on hyvä käyttää vielä retken

jälkeen hieman aikaa. Voidaan keskustella, piirtää tai kirjoittaa luonnon tarjoamista

mahdollisuuksista: mitä voin tehdä luonnossa ja miten liikun luonnossa. Myös ajallisen

muuttuvuutta kannattaa tarkastella purkamisen yhteydessä. Keskustelu sopii tähän

välineeksi. On hyödyllistä metsäkokemusten pohjalta myös pohtia, miten lapset kokevat

voivansa vaikuttaa metsien ja luonnon tilaan.

Metsään tutustumisen jälkeen on luontevaa siirtyä pohtimaan luonnonsuojelua, kestävää

kehitystä ja oman vaikuttamisen mahdollisuuksia. Metsä voi toimia tässäkin aihepiirissä

lähtökohtana. Luonnonsuojelun ja kestävän kehityksen tarvetta voidaan havainnollistaa

lievällä sokkihoidolla; tutustutaan luonnon uhkakuviin.

Luonnon uhkakuviin tutustuminen voi tapahtua esimerkiksi videon avulla. Suomessa

esimerkkejä tarjoavat tehometsäteollisuuden jättämät jäljet tai saasteiden

harsuunnuttamat metsiköt. Jos asiaa halutaan tässä vaiheessa lähestyä globaalimmin,

voidaan katsoa maailmanlaajuisista luonnouhkista video. Katselua on hyvä ohjata

kysymyksin, joihin oppilaat etsivät vastauksia (yksinkertaisinta on kysyä, mitä

uhkakuvia oppilaat löytävät). Varsinaisen keskustelun aiheeksi kannattaa ottaa erilaiset

luonnon tulevaisuudennäkymät; niiden todennäköisyys ja vaikuttamismahdollisuudet.

Lasten oman vaikuttamisen väyliä voidaan etsiä vaikkapa internetistä. Suomen

luonnonsuojeluliiton sekä Luonto-liiton kotisivuilta löytyi runsaasti materiaalia.

Erityisesti ET:n yhteyteen soveltuisi esimerkiksi (ilmainen!) Neuvokkaat –

elämäntaparoolipeli (http://www.sll.fi/toiminta/perhetoiminta/neuvokkaat/view). Kun

pohditaan omien valintojen mahdollisuuksia, on hyvä linkittää kokemukset metsästä

sekä tiedonhaku.

ARVIOINTI

Arvioitavia tuotoksia ei projektin aikana ole tarkoitus tehdä; kirjoitukset ja piirrokset

voidaan tehdä vihkoon ja arvioida osana vihkotyöskentelyä. Keskeistä arvioinnissa on

jatkuva havainnointi ja lasten keskittymisen ja osallistumisen tarkkailu. Aktiivinen

keskusteluun osallistuminen ei kaikille oppilaille ole yhtä helppoa. Metsävierailu tarjoaa

mahdollisuuden myös aremmille lapsille; omaa aktiivisuutta ja kiinnostusta ei metsässä

ole tarkoituksenmukaista tuoda esiin jatkuvalla puhumisella.

Aihepiirin yhteydessä voidaan myös arvioida lasten kriittisiä tiedonhakukykyjä

internetistä. Kolmas- ja neljäsluokkalaiset voivat olla jo näppäriäkin tiedonetsijöitä,

mutta pitkien tekstien lukemista ja ymmärtämistä ei voida vaatia. Lisäksi tottuneisuus

tietokoneisiin voi vaihdella suurestikin. Muutamien oleellisten asioiden löytäminen on

kuitenkin sopiva tavoite. Lapsia toisaalta ohjataan tiedonhakuun, mutta sen onnistumista

voidaan myös arvioida. Keskittyminen ja kiinnostus näkyvät erityisesti vapaammassa

toiminnassa, kuten tiedonhaussa.

Tärkeä osa arviontia on oppilaiden itsearvionti. Arvioinnissa kiinnitetään huomiota

siihen, miten lapset kokevat osallistuneensa ja työskennelleensä: missä olisi

parantamisen varaa ja mikä sujui hyvin, ja mistä onnistuminen tai epäonnistuminen

johtui. Metsäprojektin yhteydessä itsearvioinnissa kannattaa käsitellä lasten

luontosuhteen muutoksia (esim. miten kuva luonnon asemasta on muuttunut). Projektin

alussa kirjoitettua tuotosta voidaan nyt lukea uudestaan, ja keskustella, mitä lapset

lisäisivät siihen. Tavoitteena olisi, että kirjoitelmaan lisättäisiin nyt vastuullisuuden

heräämistä osoittavia kommentteja; näiden kautta opettaja näkee välähdyksen lasten

ajattelun muutoksista. Itsearvointi toteutetaan kirjallisena (kysymysten ja tehtävien

avulla) tai ohjattuna keskusteluna.